KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju, pieņemot Eiropas Parlamenta un Padomes regulu, ar ko nosaka pārejas pasākumus divpusējiem ieguldījumu nolīgumiem starp dalībvalstīm un trešām valstīm /* COM/2012/0603 final - 2010/0197 (COD) */





2010/0197 (COD) KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju, pieņemot Eiropas Parlamenta un Padomes regulu, ar ko nosaka pārejas pasākumus divpusējiem ieguldījumu nolīgumiem starp dalībvalstīm un trešām valstīm 1. Priekšvēsture Datums, kad priekšlikums nosūtīts Eiropas Parlamentam un Padomei (dokuments COM(2010)344 galīgā redakcija – 2010/0197 COD): || 7/07/2010 Eiropas Parlamenta nostājas datums (pirmais lasījums): || 10/05/2011 Padomes nostājas pieņemšanas datums: || 4/10/2012 2. Komisijas priekšlikuma mērķis Lisabonas līgums nosaka, ka kopējā tirdzniecības politikā Savienībai ir ekskluzīva kompetence attiecībā uz ārvalstu tiešajiem ieguldījumiem. Saskaņā ar 2. pantu Līgumā par Eiropas Savienības darbību (LESD), ja Savienībai ir piešķirta ekskluzīva kompetence kādā konkrētā jomā, tad veikt likumdošanas funkciju un pieņemt juridiski saistošus aktus drīkst tikai Savienība. Komisijas ierosinātā regula situācijās, kad LESD nav noteikts īpašs pārejas režīms, kas precizē dalībvalstu divpusējo ieguldījumu nolīgumu statusu, atļaujot arī turpmāk piemērot visus ieguldījumu nolīgumus, ko parakstījušas dalībvalstis un trešās valstis, tiecas nodrošināt juridisko noteiktību investoriem, kuri izmanto šos nolīgumus, kā arī izveidot mehānismu, kas ar zināmiem nosacījumiem pilnvaro dalībvalstis vest sarunas par šādiem nolīgumiem un tos noslēgt nākotnē. 3. Piezīmes par Padomes nostāju Padomes pirmajā lasījumā pieņemtā nostāja pilnībā atspoguļo trīspusējā sanāksmē panākto Padomes, Eiropas Parlamenta un Komisijas vienošanos, kas noslēgta 2012. gada 29. maijā. Minētās vienošanās galvenie punkti ir šādi: – Savienības tiesībās precizēt to dalībvalstu noslēgto divpusējo nolīgumu statusu, kuri parakstīti, pirms stājies spēkā Lisabonas līgums, un apstiprināt, ka šie nolīgumi var palikt spēkā (vai stāties spēkā), līdz tiek aizstāti ar Savienības ieguldījumu nolīgumu; – iedibināt nosacījumus, ar kuriem dalībvalstis var tikt pilnvarotas noslēgt un/vai paturēt spēkā divpusējos ieguldījumu nolīgumus, kas parakstīti laikā starp Lisabonas līguma un regulas stāšanos spēkā; – racionalizēt nosacījumus un procedūras, kā dalībvalstis var tikt pilnvarotas grozīt vai slēgt divpusējus ieguldījumu nolīgumus ar trešām valstīm pēc regulas stāšanās spēkā; – nodrošināt, lai tas, ka paliek spēkā dalībvalstu noslēgtie ieguldījumu nolīgumi vai tiek atļauts sākt sarunas par divpusējiem ieguldījumu nolīgumiem ar trešām valstīm vai tos noslēgt, nekavētu sarunas par Savienības nākotnes ieguldījumu nolīgumiem vai to noslēgšanu; – lai piemērotu regulu, piešķirt Komisijai īstenošanas pilnvaras saskaņā ar Regulu (ES) Nr. 182/2011 un, lai pieņemtu lēmumus par atļaujas piešķiršanu saskaņā ar regulu, piemērot konsultēšanās procedūru. Komisija pilnībā atbalsta trīspusējā sanāksmē panāktās vienošanās. 4. Deklarācijas Komisija akceptēja un atbalstīja Padomes, Parlamenta un Komisijas kopīgo deklarāciju par to, ka komitoloģijas izmantošana regulā nebūtu jāuzskata par precedentu turpmākajiem aktiem par dalībvalstu pilnvarošanu Eiropas Savienībai ekskluzīvas kompetences jomās un ka konsultēšanās procedūras izvēli nebūtu jāuzskata par precedentu turpmākajiem īstenošanas aktiem kopējās tirdzniecības politikas jomā. 5. Secinājums Komisija akceptē Padomes nostāju.